Amcu-lede verwerp aanbod | Maroela Media
“Ons versoek die platinummyne om patrioties te wees. Slegs ŉ eerbare skikking gaan ŉ einde aan die staking bring,” het Joseph Mathunjwa, leier van die vakbond, Maandag aan verslaggewers in Johannesburg gesê. “Ons lede het die nuwe aanbod verwerp. Die Amcu-staking is beskermd. Niemand moet druk op ons plaas nie. Ons doen ‘n beroep op magte van buite om druk op die werkgewers te plaas om toe te gee tot ons eise.”
Lede van Amcu staak al sedert 23 Januarie by Lonmin, Anglo American Platinum (Amplats) en Impala Platinum (Implats) in Rustenburg in Noordwes en Northam in Limpopo. Hulle eis ŉ intreevlaksalaris van R12 500 per maand.
Mathunjwa het gesê die eis van R12 500 is bereken op hoër lewenskoste en die “slaaf-gestruktureerde” lone in die mynbedryf.
Hy het gesê Indiërs en wit mynwerkers het al in 1987 salarisse van R4 500 ontvang. “Daar is nie ŉ goeie storie vir mynwerkers sedert die begin van demokrasie nie.” – SAPA